קלארוטי

קלארוטי בע"מ היא חברת תוכנה ישראלית העוסקת בהגנת סייבר למתקני תעשייה.

קלארוטי הוקמה במאי 2015 על ידי אמיר זילברשטיין, שמכהן כיו"ר החברה, גלינה אנטובה, סמנכ"לית פיתוח עסקי, ובני פורת, ה-CTO של החברה. נשיא החברה הוא נדב צפריר, מנכ"ל קרן הסייבר Team8. זילברשטיין היה גם מנכ"ל החברה, והוחלף בתפקיד זה ביולי 2020 על ידי יניב ורדי.

עם התפתחות המחשוב של מתקני תעשייה גדלה חשיפתם למתקפות סייבר, כגון מתקפת הסייבר על קולוניאל פייפליין. התוכנה של קלארוטי נועדה להגן על רשתות של מתקני תעשייה ממתקפות כאלה. במהלך פעילותה חשפה החברה חולשות אבטחה רבות במערכות בקרה תעשייתית.

עם לקוחות החברה נמנים מפעלים בתחומי חשמל, נפט וגז, כימיקלים, מים, מזון ומשקאות, כרייה ועוד.

גיוס הון
בספטמבר 2016 גייסה החברה 32 מיליון דולר.

ביוני 2018 גייסה החברה 60 מיליון דולר.

בדצמבר 2018 גייסה החברה 8 מיליון דולר.

ביוני 2021 גייסה החברה 140 מיליון דולר. על פי הערכה, גיוס זה משקף שווי של מיליארד דולר לחברה.

בדצמבר 2021 גייסה החברה 400 מיליון דולר, ששימשו לרכישת חברת מדיגייט (Medigate) הישראלית, העוסקת באבטחת תשתיות קריטיות בבתי חולים. אחד המשקיעים בסבב זה הוא סופטבנק, ובעקבות זאת מונה נציגו בישראל, יוסי כהן, לדירקטור בקלארוטי.

קישורים חיצוניים

הערות שוליים

חברות תוכנה ישראליות
חברות אבטחת מחשבים ישראליות
תל אביב-יפו: חברות
ישראל: חברות שהוקמו ב-2015